Komisijos reglamentas (EB) Nr. 2198/2003
2003 m. gruodžio 16 d.
iš dalies pakeičiantis Reglamentą (EB) Nr. 464/1999, nustatantį išsamias Tarybos reglamento (EB) Nr. 2201/96 taikymo taisykles dėl pagalbos priemonių džiovintoms slyvoms
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su paskutiniais pakeitimais, padarytais Komisijos reglamentu (EB) Nr. 453/2002 [2], ypač į jo 6c straipsnio 7 dalį,
kadangi:
(1) Komisijos reglamentas (EB) Nr. 464/1999 [3] nustato išsamias Tarybos reglamento (EB) Nr. 2201/96 taikymo taisykles dėl pagalbos priemonių džiovintoms slyvoms.
(2) Siekiant nustatyti griežtesnę minimalių kainų sistemą, reikėtų nurodyti, kad apskaičiuojant perdirbėjų mokėtiną kainą neturėtų būti atsižvelgta į atliekas.
(3) Džiovintų slyvų gamybos pagalbos schemos kontrolės mechanizmas turėtų būti patobulintas išaiškinant valstybių narių atliekamų žaliavų patikrinimų taisykles.
(4) Dėl to turėtų būti iš dalies pakeistas Reglamentas (EB) Nr. 464/1999.
(5) Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę;
PRIĖMĖ ŠĮ REGLAMENTĄ:
1 straipsnis
Šiuo straipsniu Reglamentas (EB) Nr. 464/1999 iš dalies pakeičiamas taip:
1. 2 straipsnis pakeičiamas taip:
"2 straipsnis
Kad už džiovintas slyvas būtų paskirta Reglamento (EB) Nr. 2201/96 6a straipsnyje nurodyta pagalba, jos turi atitikti I priedo B dalyje nurodytas savybes ir turi būti gautos iš išdžiovintų slyvų, atitinkančių I priedo A dalyje nurodytas savybes, už kurias buvo sumokėta visa minimali kaina, atsižvelgiant į pristatytus kiekius be atliekų."
2. 6 straipsnis pakeičiamas taip:
"6 straipsnis
Valstybės narės imasi būtinų priemonių, ypač įrašų apie atsargas tikrinimo, kad įsitikintų, jog bendras kiekvieno perdirbėjo į rinką patiektų ir atsargose laikomų slyvų kiekis atitinka kiekius, už kuriuos mokama pagalba."
3. I priedo B dalies I skyriaus 3 punktas pakeičiamas taip:
"3. Dalyvaujant gamintojo atstovui, perdirbėjas turi patikrinti atgabentas į jo patalpas džiovintų slyvų partijas, bei, jei jos nėra skirtos pramoniniam naudojimui, suskirstyti pagal dydį į kategorijas."
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 16 d.